সুজিতের জলখাবার টেবিলে দিয়ে দিলেই কাজ যেন জবাব দিয়ে চলে যাবে। দিনটাকে টেনে নিয়ে যাবার কোনো শক্তি নেই। অর্থও নেই। যে ব্যতিব্যস্ততা কিছুদিন আগে পর্য্যন্ত তার বিরক্তি বা কখনো সখনো রাগের কারণ ছিল, সেই ব্যস্ততাকেই যেন ঈশানী শত শত হাত বাড়িয়ে আকুল হয়ে ডাকতে লাগল। চেতনার সমস্ত সত্তা জুড়ে পড়ে আছে শুধু অনন্ত এক স্মৃতি পথ। পায়ে পায়ে ঈশানী শুরু করে ঐ পথ ধরে হাঁটার এক মানসবিলাস।